Satana
Satana ili Sotona (od hebrejskog: שָּׂטָן‎‎ satan = "neprijatelj", "protivnik", arapskog: شيطان‎‎ šajtan = "zalutao", "udaljen"; nekada i uopšteno Đavo) figura je koja se javlja u tekstovima abrahamskih religija koja donosi zlo i iskušenje i poznata je kao obmanitelj koji vodi čovječanstvo ka stranputici. Neke religijske grupe smatraju da je nastao kao anđeo, ili nešto slično, koji je imao veliku pobožnost i ljepotu, ali je pao zbog oholosti, zavođenja čovječanstva na put neistine i grijeha i ima moć u palom svijetu. U Hebrejskoj Bibliji Satana je prvenstveno tužilac ili protivnik. U nekim kasnijim jevrejskim spisima i Novom zavjetu, Satana se opisuje kao zlonamjerniji entitet suprotan Bogu, takođe nazivan i Đavolom, koji posjeduje odvratne osobine. Iako je Satana uopšteno viđen kao negativna figura, neke grupe imaju drugačije viđenje. U teističkom satanizmu, Satana se smatra božanstvom koje se obožava ili poštuje. U Lavejovom satanizmu, Satana je simbol valjanih osobina i slobode.